[pic] | EVROPSKA KOMISIJA |

Bruselj, 5.11.2010

COM(2010) 633 konč.

POROČILO KOMISIJE EVROPSKEMU PARLAMENTU IN SVETU

POROČILO O NAPREDK U V ZVEZI Z RAZVOJEM DRUGE GENERACIJE SCHENGENSKEGA INFORMACIJSKEGA SISTEMA (SIS II)

januar 2010–junij 2010

VSEBINA

1. Uvod 3

2. Stanje projekta 3

2.1 Napredek v obdobju pregleda 3

2.1.1 Pregled 3

2.2 Preskus v zvezi z doseganjem prvega mejnika 3

2.3 Priprave na nadomestno tehnično rešitev 4

2.4 Priprave na začetek delovanja 5

2.5 Priprave na migracijo 6

2.6 Omrežje SIS II 6

2.7 Operativno upravljanje 7

2.8 Varnost in varstvo podatkov 7

3. Upravljanje 8

3.1 Finančne posledice 8

3.2 Upravljanje projekta 9

3.2.1 Odbor za globalno upravljanje programa 9

3.2.2 Odbor za SISVIS (SIS II) 9

3.2.3 Načrtovanje in usklajevanje na nacionalni ravni 9

3.2.4 Svet 9

3.2.5 Evropski parlament 10

4. Prednostne naloge za naslednje obdobje poročanja 10

5. Sklepne ugotovitve 10

1. UVOD

V TEM POROčILU O NAPREDKU SO OPISANE DEJAVNOSTI, ki jih je v prvi polovici leta 2010 Komisija izvedla na področju razvoja druge generacije schengenskega informacijskega sistema (SIS II) in priprav na migracijo s SIS 1+ na SIS II. Poročilo je predloženo Svetu in Evropskemu parlamentu v skladu s členom 18 Uredbe Sveta (ES) št. 1104/2008 in Sklepom Sveta 2008/839/PNZ o migraciji s schengenskega informacijskega sistema (SIS 1+) na SIS II. To poročilo je tudi poročilo o statusu preskusov.

2. Stanje projekta

2.1 Napredek v obdobju pregleda

2.1.1 Pregled

Ključni element v tem obdobju je bila izvedba preskusa v zvezi z doseganjem prvega mejnika, kakor je predvideno v sklepih Sveta za pravosodje in notranje zadeve (PNZ) z dne 4. in 5. junija 2009.

Na naslednjem zasedanju 30. novembra 2009 je Svet PNZ sklenil, da bo končni rok glede na opravljeni preskus v zvezi z doseganjem prvega mejnika najpozneje 29. januar 2010.

Komisija mora v tesnem sodelovanju z državami članicami sprejeti ukrepe, ki so potrebni za izvajanje teh sklepov Sveta.

V zvezi s tem je bilo v tem obdobju izvedeno delo na treh glavnih področjih:

- izvedba preskusa v zvezi z doseganjem prvega mejnika;

- priprave na možni nadomestni tehnični scenarij;

- izpopolnjevanje zahtev sistema, da se doseže začetek delovanja sistema.

2.2 Preskus v zvezi z doseganjem prvega mejnika

Prvi preskus v zvezi z doseganjem mejnika je bil opravljen med 21. in 24. januarjem 2010 v skladu s pogoji preskušanja in tehničnimi parametri, o katerih so pred izvedbo testov države članice razpravljale in se o njih dogovorile. Prvih 25 ur je bilo obnašanje centralnega sistema razmeroma stabilno, v preostalih 47 urah pa je prišlo do večjih težav. Pogodbeni izvajalec Komisije za zagotavljanje kakovosti in zunanji pogodbeni izvajalec po pooblastilu držav članic sta opravila celovito tehnično analizo rezultatov preskusa. Kot je navedeno v sklepih Sveta iz junija 2009, mora rezultate preskusov v zvezi z doseganjem mejnika oceniti in potrditi Komisija skupaj z Odborom za globalno upravljanje programa in projektno skupino za SIS II.

Po temeljiti tehnični analizi, oceni in potrditvi rezultatov je velika večina tehničnih strokovnjakov držav članic v Odboru za globalno upravljanje programa in projektni skupini za SIS II ugotovila, da je preskus neodločilen. Komisija je nasvet upoštevala in preskus je bil ponovljen v skladu s sklepi Sveta iz junija 2009, kjer je navedeno: „vsak preskus, ki se ga razglasi za neodločilnega, se ponovi, dokler ne spodleti ali uspe“.

Preskus v zvezi z doseganjem mejnika je bil ponovljen med 2. in 5. marcem 2010. Večina držav članic (13 od 16 v zadevnih strokovnih organih) je sklenila, da je ponovljeni poskus „uspel“. Za povezavo tega bistvenega preskusa je bilo v 72 urah od njegove izvedbe obdelanih 860 180 transakcij, ki so vključevale ustvarjanje, posodabljanje in izbris opozorila, vsaka v treh minutah, kar je odzivni čas, ki je bil dogovorjen s sporazumom o ravni storitev. Na 26 834 528 (99,96 %) od 26 844 897 poizvedb, poslanih med 72-urnim obremenilnim preskusom, je centralni sistem odgovoril v eni sekundi, kar je odzivni čas, ki je bil dogovorjen s sporazumom o ravni storitev (na večino ostalih poizvedb je bilo odgovorjeno v manj kot treh sekundah). Centralni sistem je pravilno potrdil vsa prejeta sporočila (ustvarjanje, posodabljanje in izbris ter poizvedbe). Centralni sistem je v času preskusa pokazal, da lahko v povprečju obdela 100 standardnih poizvedb na sekundo in 3,3 transakcije, ki vključujejo ustvarjanje, posodabljanje in izbris opozorila, na sekundo. Komisija je v obdobju prvega mejnika ugotovila, da je bilo splošno vzdušje sodelovanja s strokovnjaki držav članic v okviru Odbora za globalno upravljanje programa med preskusom v zvezi z doseganjem mejnika zelo plodno.

Komisija je poleg izjave o uspešnem izidu preskusa v zvezi z doseganjem prvega mejnika zagotovila nadaljnja sredstva za razprave Sveta s tem, da je 12. aprila 2010 sprejela poročilo o finančnih in pogodbenih vidikih razvoja druge generacije schengenskega informacijskega sistema (SIS II)[1].

V zvezi s tem je Svet PNZ 23. aprila 2010 sklenil, da se bo razvoj SIS II nadaljeval na podlagi sedanjega projekta SIS II, in Komisijo pozval, naj Svetu na njegovem zasedanju 3. in 4. junija 2010 predloži celovit splošni časovni načrt za začetek delovanja sistema SIS II. Ta splošni načrt je treba potrditi kot zavezujoč po možnosti do konca julija 2010 in najpozneje na zasedanju Sveta 7. in 8. oktobra 2010.

Komisija je 3. in 4. junija 2010 Svetu PNZ predložila časovni načrt na visoki ravni za začetek delovanja sistema SIS II, ki ga mora Svet PNZ potrditi na oktobrskem zasedanju. S tem časovnim načrtom je kot ciljni datum za začetek delovanja določena prva četrtina leta 2013.

Evropski parlament je bil redno in pregledno obveščen o napredku glede preskusa v zvezi z doseganjem prvega mejnika in o rezultatih tega preskusa.

2.3 Priprave na nadomestno tehnično rešitev

Da bi se pripravili temelji za morebitni prehod na nadomestni tehnični scenarij za izvajanje funkcij SIS II, če se oceni, da eden od mejnikov ni bil dosežen, so se začeli dvostranski razgovori med Komisijo in Francijo z namenom doseči sporazum o prenosu pooblastil za izvajanje nadomestne možnosti za razvoj SIS II (SIS 1+RE).

V sklepih Sveta iz junija 2009 in novembra 2009 je določeno, da se mora Svet v primeru, če se na podlagi preskusov v zvezi z doseganjem mejnika izkaže, da zahteve niso izpolnjene, v dveh mesecih na podlagi popolnih finančnih in pogodbenih informacij odločiti, ali bo Komisijo pozval, naj ustavi sedanji projekt SIS II in nadaljuje z razvojem SIS II na podlagi nadomestne tehnične rešitve.

Francoska uprava je poudarila, da se pogodbe, ki je bila sklenjena kot nadomestilo za zastarele elemente sedanjega projekta SIS 1+ (z možnostjo razširitve na SIS 1+RE), ne sme uporabljati po septembru 2010. Če se krizni načrt ne bo uporabil kot rezultat preskusa v zvezi z doseganjem prvega mejnika, ne bo na voljo za podporo preskusa v zvezi z doseganjem drugega mejnika. Ta točka je bila zapisana v sklepih Sveta PNZ iz aprila 2010.

Ključni element vsake delegacije v Francijo je povezan s sprejetjem zakonodajnih predlogov za spremembo instrumentov za migracijo, ki z nadomestnim tehničnim scenarijem zagotavljajo zahtevano pravno prožnost za razvoj SIS II. To je bilo doseženo 3. junija 2010 s sprejetjem dveh uredb Sveta, ki sta začeli veljati 25. junija 2010[2]. Na tej podlagi sta Komisija in Francija stalno pripravljeni in zavezani, da opredeljujeta pogodbene ureditve, ki so potrebne za zagotovitev scenarijev za odpravo težav z zvezi z doseganjem drugega mejnika.

2.4 Priprave na začetek delovanja

Izpopolnjevanje izvajanja zahtev je bilo osredotočeno na določanje zahtev za preprečevanje ozadja projekta s stalno spreminjajočimi se potrebami.

Ključna težava je zmogljivost sistema. V izvirnih specifikacijah je bilo predvideno upravljanje 15 milijonov zapisov, ki so sčasoma narasli na 22 milijonov. Zaradi povečanega števila držav članic, ki so uporabljale sistem SIS, in intenzivne uporabe sistema s strani pristojnih organov na nacionalni ravni je do januarja 2010 sistem vseboval več kot 31 milijonov opozoril. Udeleženci vrste delavnic so soglašali, da bi lahko velikost sistema SIS II na začetku delovanja ocenili na 52 milijonov opozoril. V zvezi s tem so se dogovorili, da bi morala biti zmogljivost sistema na začetku delovanja 70 milijonov opozoril, za sistem SIS II pa bi bilo treba opraviti preskus za zmogljivost 100 milijonov opozoril brez potrebe po tehničnih spremembah.

Obravnavane so bile posledice tega pomembnega odstopanja od izvirnih specifikacij glede sprejemljivih in podjetniško naravnanih ravni uspešnosti delovanja v zvezi s poizvedbami v sistemu in transakcijami, ki vključujejo ustvarjanje, posodabljanje in izbris opozoril. Poleg tega je bilo preučeno, ali je centralni sistem SIS II sposoben obdelati ta povečan pretok, in pripravljeni so bili predlogi.

Nadaljnje razprave so zajemale prednostne naloge končnih uporabnikov po preklopu s centralne enote na pomožno centralno enoto, če bi prišlo do večje težave na glavni lokaciji, kjer je nameščen centralni SIS II. Udeleženci so ponovno opredelili rešitve, ki so določene v pogodbah o ravni storitev.

Na podlagi intenzivnega obravnavanja zahtev je odbor za SISVIS 26. maja lahko preučil posodobljene zahteve sistema in opredelitev splošnega časovnega načrta za SIS II. Novi predlagani datum za začetek delovanja SIS II je prva četrtina leta 2013.

Komisija je 3. in 4. junija 2010 na Svetu PNZ Svet obvestila o novem časovnem načrtu. Na podlagi splošnega časovnega načrta je bil v predlog za spremembo pravnih instrumentov, ki urejata prehod s SIS 1+ na SIS II (v nadaljnjem besedilu: instrumenta za migracijo), vključen nov datum prenehanja veljavnosti (31. marec 2013). Glede proračunske ocene je Komisija na Svetu izjavila, da namerava vzdrževati stroške v okviru proračunske malhe za SIS II, ki je bila odobrena za sedanji finančni načrt (2007–2013).

Komisija bo dosegla preostalo in dokončno pogodbeno kritje, da se doseže začetek delovanja sistema.

Pomembno je omeniti, da se s postopkom izpopolnjevanja zahtev niso spremenile bistvene obveznosti, ki izhajajo neposredno iz pravnih instrumentov SIS II.

2.5 Priprave na migracijo

Uredba Sveta[3] in Sklep Sveta[4], ki urejata migracijo s SIS 1+ na SIS II (v nadaljnjem besedilu: instrumenta za migracijo), določata naloge in pristojnosti Komisije in držav članic v zvezi s pripravo te migracije, vključno z nadaljnjim razvojem in preskušanjem SIS II. Ker ta pravna instrumenta prenehata veljati 30. junija 2010, je Komisija pripravila predloge za njuno spremembo, zlasti da bi podaljšala rok za prenos podatkov iz SIS 1+ v SIS II. Rezultat sta bili 3. junija 2010 sprejeti Uredba Sveta (EU) št. 541/2010[5] o spremembah Uredbe (ES) št. 1104/2008 o migraciji s schengenskega informacijskega sistema (SIS 1+) na drugo generacijo schengenskega informacijskega sistema (SIS II) in Uredba Sveta (EU) št. 542/2010[6] o spremembah Sklepa 2008/839/PNZ o migraciji s schengenskega informacijskega sistema (SIS 1+) na drugo generacijo schengenskega informacijskega sistema (SIS II).

Uredbi v skladu s sklepi Sveta PNZ z dne 4. in 5. junija 2009:

- dajeta formalni status Odboru za globalno upravljanje programa;

- zagotavljata pravno prožnost nadomestnega tehničnega scenarija;

- določata, da instrumenta za migracijo prenehata veljati „z dnem, ki ga določi Svet … in v vsakem primeru najpozneje 31. marca 2013 ali, v primeru prehoda na nadomestni tehnični scenarij …, 31. decembra 2013“.

2.6 Omrežje SIS II

Projekt SIS II vključuje zagotavljanje prostranega komunikacijskega omrežja, ki izpolnjuje zahteve po razpoložljivosti, varnosti, geografski pokritosti in ravni storitev ter tako omogoča komunikacijo med centralnim sistemom in nacionalnimi sistemi.

Komisija se je konec maja odločila, da bo začasno ukinila pomožne lokalne nacionalne vmesnike. Te pomožne naprave so neobvezne. Glede na nov okvirni časovni načrt za projekt bi se lahko prihranila finančna sredstva za stroške omrežja. Države članice so bile o tem koraku obveščene. Naprave bodo pozneje, pred začetkom delovanja, ponovno aktivirane.

V obdobju, ki ga zajema to poročilo, so bile pravočasno in v okviru proračuna uspešno vzpostavljene povezave z omrežjem SIS II s-TESTA za Bolgarijo.

2.7 Operativno upravljanje

V prehodnem obdobju med začetkom delovanja SIS II in ustanovitvijo agencije za dolgoročno operativno upravljanje obsežnih informacijskih sistemov na področju svobode, varnosti in pravice (vključno s SIS II) bo Komisija odgovorna za operativno upravljanje SIS II.

Priprave za dvoletno podaljšanje pogodbe s francoskimi organi glede infrastrukture in uradov so v zaključni fazi[7]. Francoski organi so v okviru naročila storitve zaposlovanja in usposabljanja zaposlili osebje za upravljanje sistemov, ki jih je razvila Komisija. Ena od glavnih prednostnih nalog je končati pogajanja s Francijo o pogodbenem okviru, ki zajema operativne naloge v prehodnem obdobju. Nadaljnja prednostna naloga je doseči dogovor s Francijo glede ureditve prenosa za nadaljnji razvoj na podlagi rešitve SIS 1+RE, če se takšna rešitev zahteva.

Marca 2010 je izvirne predloge zakonodajnega svežnja za ustanovitev agencije za IT[8] nadomestil spremenjen predlog[9] uredbe, v katerem so bile upoštevane spremembe, ki jih je uvedla Lizbonska pogodba. V pripravljalnih telesih Sveta in v Evropskem parlamentu potekajo pogajanja o teh predlogih, da bi bili sprejeti do konca leta 2010.

2.8 Varnost in varstvo podatkov

Komisija je na podlagi vprašanj, ki so jih postavile nekatere države članice, izvedla študijo o dostopu do nešifriranih podatkov, ki je mogoč samo v varnem okolju omrežnega operativnega centra v Bratislavi. Opredeljenih je bilo več scenarijev, o katerih se je Komisija posvetovala z državami članicami. Možnosti so vključevale drugo raven šifriranja in vrsto dodatnih organizacijskih ukrepov. Države članice niso dosegle splošnega soglasja glede najprimernejšega scenarija. Izkazalo se je, da bi uveljavitev druge ravni šifriranja zahtevala veliko denarja in časa. Poleg tega bi bilo treba upoštevati možni vpliv na stabilnost in delovanje omrežja.

Za strokovnjake iz držav članic je Komisija organizirala dva obiska omrežnega operativnega centra. Strokovnjaki so pozitivno komentirali notranjo organizacijo in varnost v centru ter dali nekaj priporočil. Komisija bo skrbno spremljala izvajanje teh priporočil in po potrebi organizirala nadaljnja posvetovanja.

4. maja 2010 je Komisija sprejela varnostni načrt SIS II, ki bo zagotavljal varnost SIS II v prehodnem obdobju, do ustanovitve agencije za IT[10].

3. UPRAVLJANJE

3.1 Finančne posledice

Ob koncu obdobja poročanja so skupne proračunske obveznosti Komisije za projekt SIS II, od leta 2002, znašale 93 987 003 EUR. Ustrezne pogodbe vključujejo študije izvedljivosti, razvoj samega centralnega sistema SIS II, podporo in zagotavljanje kakovosti, omrežje SIS II, priprave na operativno upravljanje v Strasbourgu, varnost, priprave v zvezi z uvedbo biometričnih podatkov in komunikacije.

Med letom 2002 in koncem junija 2010 je bilo od tega zneska dejansko plačanih 55 574 168 EUR. Glavne odhodkovne postavke so bile razvoj (26 500 816 EUR), omrežje (16 012 711 EUR) ter podpora in zagotavljanje kakovosti (7 192 480 EUR).

Ker je bil dosežen dogovor glede končnih operativnih zahtev za sistem, ki so jih postavile države članice, Komisija začenja pogajanja s svojim glavnim pogodbenim izvajalcem za razvoj, da bi pridobila natančne podatke o stroških za dodatno delo, ki bo potrebno za dokončanje projekta, in dosegla ustrezno pogodbeno kritje. Na ta način bo mogoče najpozneje do oktobra 2010 Svetu PNZ predstaviti natančen znesek proračuna, ki bo pokrival obdobje do začetka delovanja sistema.

Izvrševanje proračuna |

Od leta 2002 do junija 2010 | Od januarja do junija 2010 |

OPO | Plačila | OPO | Plačila |

Razvoj | 43 175 733 | 26 500 816 | 0 | 2 240 213 |

Podpora in zagotavljanje kakovosti | 9 399 894 | 7 192 480 | 722 836 | 900 547 |

Omrežje | 32 375 954 | 16 012 711 | 5 421 281 | 1 413 447 |

Priprave na operativno upravljanje | 6 124 038 | 4 528 421 | 40 425 | 709 493 |

Varnost | 869 275 | 217 712 | 0 | 73 803 |

Študije/svetovanje | 940 481 | 921 611 | 20 650 | 26 516 |

Akcija obveščanja javnosti | 33 373 | 33 373 | 0 | 0 |

Stroški za misije strokovnjakov | 1 053 380 | 152 171 | 77 930 | 39 640 |

Drugo | 14 874 | 14 874 | 0 | 0 |

SKUPAJ: | 93 987 003 | 55 574 168 | 6 283 122 | 5 403 657 |

V obdobju, ki ga zajema to poročilo, so bile kazni v znesku 390 000 EUR, ki so bile naložene glavnemu pogodbenemu izvajalcu zaradi neuspešno opravljenih preskusov operativnega sistema SIS II decembra 2008, poravnane s plačili za druge končne izsledke.

3.2 Upravljanje projekta

3.2.1 Odbor za globalno upravljanje programa

Partnerstvo v okviru Odbora za globalno upravljanje programa je bilo ena od ključnih značilnosti tega obdobja. Formalni status Odbora za globalno upravljanje programa je bil vzpostavljen na podlagi dveh uredb Sveta o migraciji s schengenskega informacijskega sistema (SIS 1+) na drugo generacijo schengenskega informacijskega sistema (SIS II), ki sta bili sprejeti 3. junija 2010 in sta začeli veljati 25. junija 2010.

V obdobju, ki ga zajema to poročilo, se je Odbor za globalno upravljanje programa v neformalni zasedbi sestal 21-krat.

3.2.2 Odbor za SISVIS (SIS II)

Komisiji pri razvoju SIS II pomaga odbor za SISVIS. Odbor za SISVIS se je v zvezi s SIS II v obdobju od januarja do junija 2010 sestal petkrat.

Poleg rednih sestankov odbora za SISVIS so organizirane delovne skupine odbora in delavnice, ki vključujejo strokovnjake držav članic in na katerih se podrobno obravnavajo tehnična vprašanja. Ti sestanki so običajno osredotočeni na vprašanja, ki temeljijo na določenih končnih izsledkih v zvezi s projektom:

- „svetovalna skupina za testiranje“ (TAG) daje odboru za SISVIS mnenja glede vprašanj, povezanih z organizacijo, izvajanjem in razlago preskusov. Ta skupina se je v tem obdobju poročanja sestala sedemkrat;

- „upravni odbor za spremembe“ (CMB) svetuje glede razvrščanja, opredelitve in možnega vpliva rešitev v zvezi s težavami, ki so bile sporočene. Ta delovna skupina, ki prav tako poroča odboru za SISVIS, se je v tem obdobju poročanja sestala šestkrat;

- v tem obdobju sta bili organizirani dve delavnici v zvezi z migracijo na SIS II z namenom svetovanja odboru za SISVIS in izvajanja dejavnosti v zvezi s to pomembno temo.

3.2.3 Načrtovanje in usklajevanje na nacionalni ravni

V okviru odbora za SISVIS je bila organizirana delovna skupina, ki jo sestavljajo vodje nacionalnih projektov držav članic in uporabnikov. Namen sestankov te skupine vodij nacionalnih projektov je obravnavati natančna vprašanja v zvezi z načrtovanjem, tveganja ter dejavnosti na centralni in nacionalnih ravneh projekta. V tem obdobju poročanja so bili štirje sestanki vodij nacionalnih projektov.

3.2.4 Svet

Komisija sodeluje na srečanjih pripravljalnih teles Sveta, ki so pristojna za schengenski informacijski sistem, in vseh svetov ministrov, ki obravnavajo SIS II. V takih primerih Komisija ustno poroča o stanju v zvezi s projektom SIS II, z njim povezanih tveganjih in predvidenih naslednjih korakih.

3.2.5 Evropski parlament

V tem obdobju je Evropski parlament natančno spremljal dogodke. Prav tako je verjetno, da bo med postopkom proračuna 2011 spremljal tudi obvestila odbora za proračun, „da zadrži dodeljena proračunska sredstva za migracijo na sistem SIS II kot rezervo, dokler ne bosta opravljena uspešno testiranje in celovita revizija“.

Komisija je Evropskemu parlamentu še naprej poročala o stanju v zvezi s projektom SIS II: potekala so redna dvostranska srečanja s poslanci Evropskega parlamenta, komisarka Malmström je v prvem semestru leta 2010 predsedniku odbora LIBE Evropskega parlamenta (in poročevalcem) poslala dopis po vsakem sestanku Sveta PNZ. Napredek projekta SIS II je bil predstavljen na odboru LIBE, in sicer 10. maja.

Komisija se je odzvala tudi na dve parlamentarni vprašanji v zvezi s SIS II.

4. PREDNOSTNE NALOGE ZA NASLEDNJE OBDOBJE POROčANJA

- Zaključek pogajanj z glavnim pogodbenim izvajalcem za razvoj, da se zagotovi pogodbeno kritje za izpopolnjene zahteve;

- priprava celovitega splošnega časovnega načrta in podrobnega proračuna za dokončanje projekta (ob upoštevanju zgoraj navedenih pogodbenih pogajanj) najpozneje do oktobrskega Sveta PNZ;

- izvajanje končnih zahtev za začetek delovanja, dogovorjenih z državami članicami;

- napredek v zvezi s testiranjem izpopolnjenih zahtev;

- priprave na začetek delovanja;

- nadaljevanje izvajanja dejavnosti v zvezi s pripravami na operativno upravljanje, vključno z nadaljevanjem pogajanj o paketu agencije za IT in notranjimi pripravami na ustanovitev te agencije.

5. SKLEPNE UGOTOVITVE

V tem obdobju poročanja je več ključnih točk zagotavljalo, da se je projekt premikal v pozitivno smer. Zlasti uspešen izid preskusa v zvezi z doseganjem prvega mejnika je omogočil napredek na več področjih, nenazadnje potrditev na Svetu PNZ 23. aprila, da se bo SIS II nadalje razvijal na podlagi sedanjega projekta SIS II. To je bilo podprto 3. junija s sprejetjem dveh uredb o spremembi roka za začetek delovanja. Poleg tega je bil narejen napredek glede reševanja nekaterih dolgotrajnih težav, kot je varnost podatkov, ki potujejo skozi omrežni operativni center. Strokovnjakom držav članic so bili ob obisku tega centra predstavljeni obsežni ukrepi, ki se izvajajo za zmanjšanje tveganja.

Poleg tega je Svet pozval Komisijo in države članice, naj čim prej dokončajo zahteve sistema za začetek delovanja SIS II. Sodelovanje je bilo v tem obdobju poročanja intenzivno, plodno in je potekalo v konstruktivnem vzdušju, kjer so strokovnjaki Komisije in držav članic izpopolnili zahteve za začetek delovanja. Veliko podrobnih razprav o izvedbi je potekalo v Odboru za globalno upravljanje programa, ki je bil oblikovan na podlagi zgoraj navedenih uredb.

Posodabljanje zahtev je namenjeno napredku pri začetku delovanja SIS II, vključno z vključitvijo preskusa v zvezi z doseganjem drugega mejnika v niz preskusov, določenih za racionalizacijo razvoja projekta SIS II.

Svet PNZ je zahteval tudi nov splošni časovni načrt in podrobno oceno proračuna. Komisija je na junijskem zasedanju Sveta poudarila, da bodo poleti potekala podrobna pogajanja z glavnim pogodbenim izvajalcem za vključitev izpopolnjenih zahtev v projektno pogodbo. Izid tega postopka se lahko pričakuje na zasedanju Sveta PNZ oktobra 2010.

Priloga I

Sestanki odbora za SISVIS (SIS II) in delovne skupine

a) Sestanki v obdobju poročanja

JANUAR 2010 |

14 | Upravni odbor za spremembe |

5, 14, 21, 28 | Odbor za globalno upravljanje programa SIS II |

7, 14, 21 | Svetovalna skupina za testiranje |

FEBRUAR 2010 |

2, 11, 23, 26 | Odbor za globalno upravljanje programa SIS II |

24 | Sestanek „vodij nacionalnih projektov“ |

25 | Upravni odbor za spremembe |

24 | Odbor za SISVIS (tehnični vidiki SIS II) |

20 | Odbor za SISVIS (SIRENE) |

4, 25 | Svetovalna skupina za testiranje |

MAREC 2010 |

3, 10, 23, 25 | Odbor za globalno upravljanje programa SIS II |

24 | Sestanek „vodij nacionalnih projektov“ |

24 | Odbor za SISVIS (tehnični vidiki SIS II) |

4, 11 | Svetovalna skupina za testiranje |

APRIL 2010 |

6, 21 | Odbor za globalno upravljanje programa SIS II |

14 | Odbor za SISVIS (tehnični vidiki SIS II) |

28 | Upravni odbor za spremembe |

MAJ 2010 |

12, 18, 25 | Odbor za globalno upravljanje programa SIS II |

26 | Odbor za SISVIS (tehnični vidiki SIS II) |

26 | Sestanek „vodij nacionalnih projektov“ |

25/25 | Delavnica v zvezi z migracijo / upravni odbor za spremembe |

JUNIJ 2010 |

2, 9, 15, 23 | Odbor za globalno upravljanje programa SIS II |

26 | Upravni odbor za spremembe / delavnica v zvezi z migracijo |

b) Sestanki, ki se načrtujejo v prihodnjem obdobju poročanja

JULIJ 2010 |

6, 14, 28 | Odbor za globalno upravljanje programa SIS II |

15 | Upravni odbor za spremembe |

15 | Sestanek „vodij nacionalnih projektov“ |

15 | Odbor za SISVIS (tehnični vidiki SIS II) |

1, 8, 15, 22, 29 | Svetovalna skupina za testiranje |

AVGUST 2010 |

4, 11, 18, 25 | Odbor za globalno upravljanje programa SIS II |

5, 12, 19, 26 | Svetovalna skupina za testiranje |

SEPTEMBER 2010 |

1, 8, 15, 22, 29 | Odbor za globalno upravljanje programa SIS II |

22 | Odbor za SISVIS (tehnični vidiki SIS II) |

22 | Sestanek „vodij nacionalnih projektov“ |

23 | Upravni odbor za spremembe |

2, 9, 16, 23, 30 | Svetovalna skupina za testiranje |

OKTOBER 2010 |

21 | Upravni odbor za spremembe |

20 | Sestanek „vodij nacionalnih projektov“ |

20 | Odbor za SISVIS (tehnični vidiki SIS II) |

27 | Odbor za SISVIS (SIRENE) |

7, 14, 21, 28 | Svetovalna skupina za testiranje |

6, 13, 20, 27 | Odbor za globalno upravljanje programa SIS II |

NOVEMBER 2010 |

3, 10, 17, 24 | Odbor za globalno upravljanje programa SIS II |

18 | Sestanek „vodij nacionalnih projektov“ |

18 | Odbor za SISVIS (tehnični vidiki SIS II) |

17 | Upravni odbor za spremembe / delavnica v zvezi z migracijo |

4, 11, 18, 25 | Svetovalna skupina za testiranje |

DECEMBER 2010 |

1, 8, 15, 22 | Odbor za globalno upravljanje programa SIS II |

16 | Sestanek „vodij nacionalnih projektov“ |

16 | Odbor za SISVIS (tehnični vidiki SIS II) |

14 | Delavnica v zvezi z migracijo / upravni odbor za spremembe |

2, 9, 16 | Svetovalna skupina za testiranje |

[1] Delovni dokument služb Komisije – Poročilo o finančnih in pogodbenih vidikih razvoja druge generacije schengenskega informacijskega sistema (SIS II), Bruselj SEC(2010) 436.

[2] Uredba Sveta (EU) št. 541/2010 o spremembah Uredbe (ES) št. 1104/2008 o migraciji s schengenskega informacijskega sistema (SIS 1+) na drugo generacijo schengenskega informacijskega sistema (SIS II) in Uredba Sveta (EU) št. 542/2010 o spremembah Sklepa 2008/839/PNZ o migraciji s schengenskega informacijskega sistema (SIS 1+) na drugo generacijo schengenskega informacijskega sistema (SIS II).

[3] Uredba Sveta (ES) št. 1104/2008 z dne 24. oktobra 2008 o migraciji s schengenskega informacijskega sistema (SIS 1+) na drugo generacijo schengenskega informacijskega sistema (SIS II), UL L 299, 8.11.2008, str. 1.

[4] Sklep Sveta 2008/839/PNZ z dne 24. oktobra 2008 o migraciji s schengenskega informacijskega sistema (SIS 1+) na drugo generacijo schengenskega informacijskega sistema (SIS II), UL L 299, 8.11.2008, str. 43.

[5] UL L 155/19, 22.6.2010.

[6] UL L 155/23, 22.6.2010.

[7] Centralna sistema SIS II in VIS se fizično nahajata v Strasbourgu z nadomestno lokacijo v bližini Salzburga v Avstriji. Komisija je pred tem obdobjem poročanja v skladu s pravnimi instrumenti SIS II že sklenila pogodbo o naročilu storitev v zvezi z infrastrukturo, zaposlovanjem in usposabljanjem, z namenom prenesti naloge operativnega upravljanja na francoske organe.

[8] Komisija sprejela 24. junija 2009.

[9] Predlog uredbe Evropskega parlamenta in Sveta (COM(2010) 93 konč. z dne 19. marca 2010).

[10] Sklep Komisije z dne 4. maja 2010 o varnostnem načrtu za centralni SIS II in komunikacijsko infrastrukturo (2010/261/EU).